Hamilton bo in Frankryk, res volg in skaduweeMercedes se Lewis Hamilton (middel) vier sy oorwinning op die podium in Le Castellet in die suide van Frankryk. Links is Valtteri Bottas wat die tweedeplek behaal het en regs die derdeplekwenner, Ferrari se Charles Leclerc van Monaco (23 Junie 2019). (Foto: AP Photo/Claude Paris) Dè, vat so! Dit was na alle waarskynlikheid wat Lewis Hamilton (Mercedes) Sondagmiddag in Le Castellet, Frankryk, kon gesê het nadat hy kat en muis met sy mederenjaers gespeel en toe die Franse Formule Een- Grand Prix op meesterlike wyse gewen het. Maar Hamilton sal hom nie wend tot sulke venynighede nie, want hy het niks om te bewys nie en sy ongelooflike vertoningslys spreek vanself. Dit was een van Hamilton (34), wat in die eerste posisie weggespring het, se maklikste oorwinnings, want hy het gewen in 1:24:31.198 en het 18.056 sekondes voor sy spanmaat, Valtteri Bottas, geëindig. Hulle is gevolg deur Charles Leclerc (Ferrari), Max Verstappen (Red Bull), Sebastian Vettel (Ferrari) en Carlos Sainz (McLaren). Dit was Hamilton se sesde oorwinning in agt renne vanjaar, sy vierde een in ŉ ry en sy 79ste loopbaanoorwinning. Dit was ook sy tweede sege op die Paul Ricard-baan. Dit mag wel afsteek by Michael Schumacher se agt seges in die Franse Grand Prix, hoewel al sy oorwinnings op Magny-Cours behaal is en Hamilton dus “onoorwonne” op Les Castellet is. Kan iemand nog vanjaar teen Hamilton se oorheersing stry? Dit nadat hy sy voorsprong bo Bottas tot 36 punte op die kampioenskapspuntelys vergroot het? Mercedes se Lewis Hamilton (links) stuur sy motor tydens die Franse Formule Een Grand Prix by die Paul Ricard-renbaan in Le Castellet in Frankryk (23 Junie 2019). (Foto: AP Photo/Claude Paris) Maar dan, hoekom sou Hamilton tong na die renbase wou uitsteek? Omdat hy tweede weke gelede in Montreal in Kanada tweede geëindig het, maar eerste geplaas is nadat Vettel met vyf sekondes gestraf is vir sy “onveilige” rywerk nadat hy van die baan gejaag het en voor Hamilton ingesny het. Dis nie hoe Hamilton wou wen nie, want net soos al die ander jaers, wil hulle niks op ŉ skinkbord hê nie. Die aksie verskuif volgende week na Oostenryk vir die Oostenrykse Grand Prix op die “Red Bull Ring”. Dié vinnige baan, met sy lang pylvak, kan in die Ferrari-span se guns wees, maar afgesien van Vettel wat Sondag in die laaste rondte die vinnigste rondtetyd opgestel het, is daar nog nie te veel vir die ander spanne om oor huis toe te skryf nie. Vettel het ná Sondag se ren gesê dit was die plan om die gaping tussen hom en Hamilton te vernou, maar dit was nie moontlik nie.